Ma vas ná sy pasgebore baba in puttoilet gooiArgieffoto ŉ 21-jarige vrou van Dinokana in Noordwes word van poging tot moord aangekla nadat sy haar drie dae oue baba in ŉ puttoilet gegooi het. Lt.kol. Amanda Funani, woordvoerder van die polisie, sê die vrou het glo besluit om haar baba in ŉ puttoilet te gooi omdat haar familie nie geweet het dat sy swanger was nie. Funani sê die vrou het na bewering sonder enige hulp gekraam en die baba self gevang. Volgens haar het ŉ familielid van die vrou onraad vermoed toe sy bloed by die puttoilet opgemerk het. “Terwyl sy nog erg geskok was, het die baba begin huil waarna sy haar suster en hul bure na die toneel geroep het. Die EMRS-nooddiens en die polisie is na die toneel ontbied waarna die baba uit die puttoilet gered is.” Sy sê die ma en die baba is na die hospitaal geneem, waar hulle onder polisiebewaking was, om ondersoek te word. Funani sê die vrou sal na verwagting Maandag in die landdroshof in Lehurutshe verskyn. Welsynsdienste sal in die komende dae oor die baba se toekoms besluit.